钦定古今图书集成/明伦汇编/人事典/第029卷 > 《释名》 > 《曲礼》
## 钦定古今图书集成/明伦汇编/人事典/第029卷 > 《释名》 > 《曲礼》

大夫七十，自称曰“老夫。”

〈注〉“老夫”，长老者之称。

又

幼子常视毋诳。

〈注〉《视》与“示”同，常示之以不可欺诳，所以习其诚。〈大全〉刘氏曰：幼子之性，纯明自天，未有外物生其好恶者，无所学而不可成也。如金之在镕，惟人所范；如泥之在钧，惟人所模。故视之以诚信，则诚信笃于其心；视之以诈伪，则诈伪笃于其志矣。模范之初，贵得其正，则五事之用，靡不出于诚而适于道也。故曰：“幼子常视毋诳。”

童子不衣裘裳，立必正方，不倾听。

〈注〉裘之温，非童子所宜，裳之饰，非童子所便。立必正所向之方，或东或西，或南或北，不偏有所向。〈大全〉戴氏曰：“常视无诳，所以养其心也，不衣裘裳，所以养其体也。盖不开其情伪之端以育其正性，不伤其阴阳之和以长其寿命，此古之成人所以多《有德》也。夫内外交相养也，防其外所以养其中也。立必正方，不倾听则敬以直内，无倾邪之患矣。”

又

故君子式《黄发》。

〈注〉《式黄发》，敬老也。〈大全〉严陵方氏曰：“《黄发》则老之尤者，《诗》所谓‘黄发儿齿’是矣。黄，土色也，形生于土而反于土，发至于黄，则形将反本故也。”